Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 133/14/6601	Banská Bystrica, 30.6.2014
EEČ : 2-45-173-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	v období od 04.10.2013 do súčasnej doby neplnila zákonnú vyživovaciu povinnosť voči maloletej dcére XXXXX, nar. XXXXX napriek tomu, že uznesením Okresného súdu XXXXX č.k. 31P/323/2013 zo 04.10.2013, ktoré sa stalo právoplatným a vykonateľným 04.10.2013 bola zaviazaná prispievať na jej výživu sumou po 50,- € vždy do 15. dňa v mesiaci vopred do rúk XXXXX, Klučiara, nar. 29.07.1971 a XXXXX, nar. 29.03.1975, ktorým bola zverená do náhradnej osobnej starostlivosti a následne rozsudkom Okresného súdu XXXXX č.k. 32P/368/2013 z 28.01.2014, ktorý sa stal vykonateľným 21.03.2014,  a ktorým bola zaviazaná prispievať na výživu dcéry výživným vo výške 30 % zo sumy životného minima na nezaopatrené dieťa, čo predstavovalo v danom prípade sumu vo výške 27,13 € vždy do 15. dňa v mesiaci vopred  do rúk XXXXX - Klučiara a XXXXX, obidvaja trvale bydliskom XXXXX, t.č. bydliskom Železničná 15, Slovenská Ľupča, okr. XXXXX,  pričom za uvedené obdobie dlhovala na výživnom celkovú sumu 381,39 €, trestnej činnosti sa dopustila napriek tomu, že trestným rozkazom Okresného súdu XXXXX č.k. 3T 11/2012 z 12.11.2012, ktorý sa stal právoplatným 12.01.2013, bola odsúdená za prečin zanedbanie povinnej výživy podľa § 207 ods. 1, ods. 3 písm. b/ Tr. zák. k trestu odňatia slobody v trvaní 12 mesiacov a výkon trestu jej bol podmienečne odložený na skúšobnú dobu v trvaní 24 mesiacov. 

lebo zanikla trestnosť činu

Odôvodnenie:
Uznesením vyšetrovateľky Okresného riaditeľstva PZ, Odboru kriminálnej polície XXXXX ČVS:ORP-212/1-OVK-BB-2014 zo 07.03.2014 bolo podľa §  § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie Eve Musilovej, nar. XXXXX za prečin zanedbania povinnej výživy podľa § 207 ods. 1, ods. 3 písm. c/ Tr. zák. na tom skutkovom základe, ako bolo uvedené vo výrokovej časti uznesenia.
Po skončení skráteného vyšetrovania bol na tunajšiu okresnú prokuratúru predložený spisový materiál s návrhom na zastavenie trestného stíhania podľa § 215 ods. 1 písm. h/ Tr. por. 
V priebehu prípravného konania bolo preukázané, že obvinená XXXXX 03.06.2014 dodatočne uhradila výživné v sume 100,- €, 13.06.2014 výživné v sume 200,- € a 14.06.2014 výživné v sume 109,- €. Zároveň obvinená predložila do spisového materiálu aj fotokópie poštových poukážok, ktoré sa nachádzali na č.l. 94. 
Svedok - poškodený XXXXX, Klučiar, 18.06.2014 uviedol, že obvinená  dodatočne uhradila voči dcére dlh na výživnom v celkovej sume 409,- € a v súčasnej dobe nedlhuje žiadne výživné.
Bolo zistené aj to, že čin nemal trvalo nepriaznivé následky. 
Prečinu zanedbania povinnej výživy podľa § 207 ods. 1, ods. 3 písm. c/ Tr. zák. sa dopustí ten, kto najmenej tri mesiace v období dvoch rokov neplnil, čo aj z nedbanlivosti, zákonnú povinnosť vyživovať alebo zaopatrovať iného a spáchal taký čin hoci bol v posledných dvadsiatich štyroch mesiacoch za taký čin odsúdený.
Podľa § 86, ods. 1 písm. a/ Tr. zák.  trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu. 
Preto som rozhodla tak,  ako je vyššie uvedené.

Poučenie:
	Proti tomuto uzneseniu je prípustná sťažnosť, ktorú možno podať do troch dní od jeho oznámenia prostredníctvom tunajšej okresnej prokuratúry. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok (§ 185 a nasl. Tr. por. )

JUDr. Danica Hrabáčová
prokurátorka